মৈপীঠে বাঘে-মানুষে লড়াই! দিনের আলোতেই ঘটল ভয়ঙ্কর ঘটনা

দক্ষিণ ২৪ পরগণা: মৈপীঠে (Moipith) ফের বাঘের (Tiger) হানা। রাতের অন্ধকারে নয়, এবার দিনের আলোয় হানা দিলেন বাঘমামা। বনকর্মীরা সেটিকে ধরার চেষ্টা করলেই ঘটে বিপত্তি। বাঘের মুখে পড়ে গুরুতর জখম হলেন বনকর্মী।

জানা গিয়েছে, সোমবার বাঘটিকে খুঁজতে গিয়ে তল্লাশি চালানো শুরু করেন বন দফতরের কর্মীরা। ঠিক সেই সময় আচমকা জঙ্গল থেকে বেরিয়ে এসে হামলা চালায় বাঘটি। এক বনকর্মীকে জঙ্গলে টেনে নিয়ে যাওয়ার চেষ্টা করে। এই ঘটনাকে ঘিরে ব্যপক আতঙ্ক ছড়িয়ে পড়ে গোটা মৈপীঠ এলাকায়।

আরও পড়ুন: ছাত্রের চেয়ে লক্ষাধিক বেশি ছাত্রী এবার মাধ্যমিক পরীক্ষার্থী

সূত্রের খবর, রবিবার রাত থেকেই বাঘটিকে ঘোরাফেরা করতে দেখা গিয়েছিল কুলতলি ব্লকের মৈপীঠ-বৈকুণ্ঠপুর গ্রাম পঞ্চায়েত এলাকায়। বাঘ দেখেই আতঙ্কিত এলাকাবাসী খবর দেয় বন দফতরের কর্মীদের। খবর পেয়ে এলাকায় ছুটে যান রায়দিঘি রেঞ্জের অন্তর্গত নলগোড়া বিট অফিসের কর্মীরা। বাঘটি যাতে এলাকায় না ঢুকে পড়তে পারে, তার জন্য জাল দিয়ে ঘিরে ফেলা জয় জঙ্গল লাগোয়া প্রতিটি জায়গা।

রবিবার সকালে জানা যায়, লোকালয়ের আশেপাশের জঙ্গলেই রয়েছে বাঘটি। এই খবর পেয়ে বাঘ ধরার কাজ শুরু করেন বনকর্মীরা। সেই সময় টাইগার টিমের গণেশ শ্যামল নামে এক বনকর্মীর উপর আচমকা হামলা চালায় ওই বাঘ। এর জেরে গুরুতর আহত হন তিনি। এই অবস্থায় বাঘটিকে বাকি কর্মীরা লাঠি দিয়ে আঘাত করলে শ্যামলকে ছেড়ে ফের সেটি জঙ্গলে পালিয়ে যায় বলে খবর।